CELEX: 32006D0114
Language: fi
Date: 2006-02-14 00:00:00
Title: 2006/114/EY: Neuvoston päätös, tehty  14 päivänä helmikuuta 2006 , AKT–EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehdyssä päätöksessä 2002/148/EY säädettyjen toimenpiteiden soveltamisajan jatkamisesta

18.2.2006   
            
            
               FI
            
            
               Euroopan unionin virallinen lehti
            
            
               L 48/26
            
         
      NEUVOSTON PÄÄTÖS,
   tehty 14 päivänä helmikuuta 2006,
   AKT–EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehdyssä päätöksessä 2002/148/EY säädettyjen toimenpiteiden soveltamisajan jatkamisesta
   (2006/114/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan,
   ottaa huomioon AKT–EY-kumppanuussopimuksen täytäntöön panemiseksi toteutettavista toimenpiteistä ja noudatettavista menettelyistä tehdyn sisäisen sopimuksen (1), joka allekirjoitettiin Cotonoussa 23 päivänä kesäkuuta 2000 (2), ja erityisesti sen 3 artiklan,
   ottaa huomioon komission ehdotuksen,
   sekä katsoo seuraavaa:
   
               (1)
            
            
               AKT–EY-kumppanuussopimuksen 96 artiklan 2 kohdan c alakohdan mukaiset neuvottelut Zimbabwen tasavallan kanssa päätettiin päätöksellä 2002/148/EY (3) ja päätöksen liitteessä yksilöidyt aiheelliset toimenpiteet toteutettiin.
            
         
               (2)
            
            
               Päätöksellä 2005/139/EY (4) päätöksen 2002/148/EY 2 artiklassa tarkoitettujen toimenpiteiden soveltamista, jota oli jatkettu päätöksellä 2003/112/EY (5)20 päivään helmikuuta 2004 ja päätöksellä 2004/157/EY (6)20 päivään helmikuuta 2005, jatkettiin 20 päivään helmikuuta 2006.
            
         
               (3)
            
            
               Zimbabwen hallitus rikkoo edelleen AKT–EY-kumppanuussopimuksen 9 artiklassa tarkoitettuja olennaisia osia, ja maan tämänhetkiset olot eivät takaa ihmisoikeuksien, demokratian periaatteiden ja oikeusvaltioperiaatteen kunnioittamista.
            
         
               (4)
            
            
               Tämän vuoksi toimenpiteiden soveltamisaikaa olisi jatkettava,
            
         ON PÄÄTTÄNYT SEURAAVAA:
   1 artikla
   Jatketaan päätöksen 2002/148/EY 2 artiklassa tarkoitettujen toimenpiteiden soveltamista 20 päivään helmikuuta 2007. Toimenpiteitä tarkastellaan uudelleen säännöllisesti.
   Tämän päätöksen liitteenä oleva kirje osoitetaan Zimbabwen presidentille.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 14 päivänä helmikuuta 2006.
      
         
            Neuvoston puolesta
         
         
            Puheenjohtaja
         
         K.-H. GRASSER
         
      
   
   
      (1)  EYVL L 317, 15.12.2000, s. 376.
   
      (2)  EYVL L 317, 15.12.2000, s. 3.
   
      (3)  EYVL L 50, 21.2.2002, s. 64.
   
      (4)  EUVL L 48, 19.2.2005, s. 28.
   
      (5)  EUVL L 46, 20.2.2003, s. 25.
   
      (6)  EUVL L 50, 20.2.2004, s. 60.
   
      LIITE
      Bryssel,
      Euroopan unioni pitää AKT–EY-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltioperiaatteen kunnioittaminen ovat olennainen osa kumppanuussopimusta ja muodostavat siten suhteidemme perustan.
      Euroopan unioni ilmoitti Teille 19. helmikuuta 2002 päivätyllä kirjeellä päätöksestään päättää AKT–EY-kumppanuussopimuksen 96 artiklan mukaisesti käytävät neuvottelut ja toteuttaa sopimuksen 96 artiklan 2 kohdan c alakohdassa tarkoitettuja ”aiheellisia toimenpiteitä”.
      Euroopan unioni ilmoitti Teille 19. helmikuuta 2003, 19. helmikuuta 2004 ja 18. helmikuuta 2005 päivätyillä kirjeillä päätöksestään olla kumoamatta näitä aiheellisia toimenpiteitä ja jatkaa niiden soveltamista 20 päivään helmikuuta 2004, 20 päivään helmikuuta 2005 ja 20 päivään helmikuuta 2006.
      Nyt, kun on kulunut 12 kuukauden ajanjakso, Euroopan unioni katsoo, ettei Zimbabwen hallitus ole merkittävästi edistynyt 18. helmikuuta 2002 tehdyssä neuvoston päätöksessä mainituilla viidellä alalla.
      Edellä todettu huomioon ottaen Euroopan unioni katsoo, ettei aiheellisia toimenpiteitä voida kumota, ja on päättänyt jatkaa niiden soveltamista 20 päivään helmikuuta 2007 asti. Euroopan unioni seuraa tarkasti tilanteen kehitystä Zimbabwessa ja haluaa jälleen kerran korostaa, ettei se ole rankaisemassa Zimbabwen kansaa vaan jatkaa osallistumistaan väestöä suoraan tukeviin humanitaarisiin toimiin ja hankkeisiin erityisesti sosiaalialalla ja demokratiakehityksen sekä ihmisoikeuksien ja oikeusvaltioperiaatteen kunnioittamisen aloilla, joihin nämä toimenpiteet eivät vaikuta.
      Euroopan unioni haluaa muistuttaa, ettei AKT–EY-kumppanuussopimuksen 96 artiklan mukaisten aiheellisten toimenpiteiden soveltaminen estä käymästä saman sopimuksen 8 artiklassa määritetyn mukaista poliittista vuoropuhelua. Tästä syystä Euroopan unioni korostaa pitävänsä tärkeänä EY:n ja Zimbabwen yhteistyötä tulevaisuudessa ja ilmoittaa valmiutensa sitoutua, kunhan edellytykset täyttyvät, 9. EKR:n jälkeiseen ohjelmasuunnitteluun ja katsoo, että tämä antaisi mahdollisuuden vuoropuheluun kumppanien välillä.
      Euroopan unioni toivookin, että Te ja hallituksenne teette kaikkenne kumppanuussopimuksen keskeisten periaatteiden kunnioittamisen palauttamiseksi, jotta voimme käynnistää yhteistyömme uudelleen heti, kun olosuhteet sen sallivat.
      Kunnioittavasti,
      
         
            Komission puolesta
         
         A. PIEBALGS
         
      
      
         
            Neuvoston puolesta
         
         K.-H. GRASSER